TSF ทุ่ม 141 ลบ. สร้างตู้โทรศัพท์สาธารณะติดตั้งสื่อโฆษณา หลังรับสิทธิจาก TOT
TSF รับสิทธิ์จาก TOT สร้างตู้โทรศัพท์สาธารณะจำนวน 100 ตู้ เพื่อติดตั้งสื่อโฆษณาประชาสัมพันธ์ โดยใช้งบลงทุนประมาณ 141 ล้านบาท
29 พ.ย. 2560

บริษัท ทรีซิกตี้ไฟว์ จำกัด (มหาชน) หรือ TSF เปิดเผยว่า ที่ประชุมคณะกรรมการบริษัทฯ มีมติเห็นชอบให้บริษัท ทีเอสเอฟ เอ็กซ์ตร้า จำกัด ซึ่งเป็นบริษัทย่อยที่บริษัทถือหุ้น 100% เข้าทำสัญญาติดตั้งสื่อโฆษณาประชาสัมพันธ์บริเวณตู้โทรศัพท์สาธารณะกับ บริษัท จี.ไอ.เอส.พาร์ค (ประเทศไทย) จำกัด (GISP) ผู้ซึ่งได้รับสิทธิจาก บริษัท ทีโอที จำกัด (มหาชน) หรือ TOT ให้ใช้บริการพื้นที่ภายนอกตู้โทรศัพท์สาธารณะของ TOT เพื่อติดตั้งสื่อโฆษณาประชาสัมพันธ์ ในพื้นที่กรุงเทพมหานครและต่างจังหวัด
อีกทั้งยังอนุมัติการลงทุนก่อสร้างและติดตั้งตู้โทรศัพท์สาธารณะ รวมทั้งสื่อโฆษณาประชาสัมพันธ์บริเวณตู้โทรศัพท์สาธารณะดังกล่าวตามที่ได้รับสิทธิจำนวน 100 ตู้เพื่อพิจารณาผลตอบรับและวัดผลความสำเร็จของโครงการ โดยมีงบการลงทุนทั้งหมดประมาณ 141 ล้านบาท
อนึ่งบริษัทได้ลงนามในสัญญาติดตั้งสื่อโฆษณาประชาสัมพันธ์บริเวณตู้โทรศัพท์สาธาธารณะ กับ GISP ไปแล้ว เมื่อวันที่ 28 พ.ย.60
 